Chinatown (album)

***Chinatown*** er det tiende studioalbumet fra det irske bandet Thin Lizzy, utgitt i 1980.

Albumet var det første med gitaristen Snowy White som erstattet Gary Moore som fast gitarist. Skifte av gitarist gir albumet en annen gitarsound enn de tidligere albumene. *Chinatown* hadde også atten år gamle Darren Wharton på keyboard, og han ble med i Thin Lizzy som fast medlem senere samme år.

## Albumet
Etter å ha rekruttert den nye gitaristen Snowy White, som tidligere hadde jobbet med Cliff Richard, Peter Green og Pink Floyd, begynte Thin Lizzy innspillingene i Good Earth Studios i januar 1980. Etter mye arbeid i dette studioet var det ikke ledig lenger og innspillingen flyttet til RAK Studios. Det var her bandet også fikk med  keyboardisten Wharton, som hadde blitt anbefalt til Lynott av en venn. I midten av juni returnerte bandet til Good Earth for å fullføre *Chinatown*. Kit Woolven produserte albumet sammen med bandet, han beskrev innspillingen som «vanskelig å gjøre» på grunn av Lynotts tendens til å finne på ideer på stedet i stedet for å utføre noe forarbeid. Dette gjorde det vanskeligere for den nye gitaristen White, som var vant til en mer ryddige arbeidsforhold. Lynott stod og diktet opp tekstene og det var en fullverdig fest i kontrollrommet.

Det ferdige albumet åpnet med «We Will Be Strong», som ble utgitt i USA som singel, etterfulgt av tittelsporet «Chinatown» som var basert på ideer fra White. Sporet «Sweetheart», opprinnelig «The Sacred Sweetheart», inneholdt keyboard av Wharton, mens «Sugar Blues» var sterkt preget av White. A-siden ble avsluttet med «Killer on the Loose» som ble en hit og nådde nummer 10 på de britiske hitlistene og 5 på den irske, til tross for at plateselskapet ikke klarte å trykke nok plater til å møte etterspørselen.

Side B åpnet med «Having a Good Time», etterfulgt av «Genocide (The Killing of the Buffalo)», som Lynott skrev med hjelp av kunstneren Jim Fitzpatrick, som også designet omslaget til albumet. Fitzpatrick bidro ikke til teksten, men hjalp til med å opprettholde den historisk pålitelighet i Lynotts tema om slaktingen av amerikansk bison på 1800-tallet, og dens effekter på indianerne. Fitzpatrick var misfornøyd med tekstene, og Lynotts tekster generelt, han mente de ikke var like gode som de pleide å være. «Didn't I» ble fullført med hjelp av Tim Hinkley, som la til pianopartier, og Fiachra Trench, som sørget for strykerarrangementer. *Chinatown* avsluttet med «Hey You» som er et samarbeid mellom Lynott og Downey og var opprinnelig en oppfølger til «Fool’s Gold» fra *Johnny the Fox* (1976). Den skulle hatt tittelen «Fool’s Gold (part II)» men ble isteden hetende «Hey You», den ble utgitt som singel i USA.

To av sangene som det var blitt jobbet med ble til slutt ansett som uegnet for albumet. «The Act» (også kjent som «It's Going Wrong») ble slutt spilt inn på nytt og kom med på Lynotts andre soloalbum, *[[The Philip Lynott Album]]*, som «Don't Talk About Me Baby». Den andre var «The Story of My Life» med leadgitar av White forble uferdig. En annen sang, «Turn Around», som hadde blitt spilt under lydsjekk for på konserter, ble fullført som «Don't Play Around», og ble brukt som B-side på singelen «Killer on the Loose» i stedet for å bli med på albumet. I august, etter å ha bestemt seg for at disse tre sangene ikke skulle inkluderes, bestemte bandet seg for å redusere antallet spor på albumet i stedet for å skrive og spille inn nytt materiale. Den eneste nye sangen som ble brakt inn på dette tidspunktet var «Genocide (The Killing of the Buffalo)».

Albumet nådde 7. plass på UK Albums Chart og 20. på VG-lista. Singelen «Chinatown» / «Sugar Blues» (live) og «Killer on the Loose» / «Don't Play Around» (B-siden var «Sugar Blues» i USA) ble begge hitsingler i Storbritania.

## Sporliste
**Side A**

# «We Will Be Strong» (Lynott) - 5:11
# «Chinatown» (Downey, Gorham, Lynott, White) - 4:43
# «Sweetheart» (Lynott) - 3:29
# «Sugar Blues» (Downey, Gorham, Lynott, White) - 4:22
# «Killer on the Loose» (Lynott) - 3:55

**Side B**

# «Having A Good Time» (Lynott, White) - 4:38
# «Genocide (The Killing of the Buffalo)» - 5:06
# «Didn't I» (Lynott) - 4:28
# «Hey You» (Downey, Lynott) - 5:09

## Medvirkende
**Thin Lizzy**

* Phil Lynott – bassgitar, keyboard, vokal
* Scott Gorham – gitar og rytmegitar, korvokal
* Snowy White – gitar og rytmegitar
* Brian Downey – trommer, perkusjon

**Andre musikere**

* Darren Wharton – keyboard, korvokal
* Midge Ure – korvokal på «Chinatown»
* Tim Hinkley – elektrisk piano på «Didn't I»
* Fiachra Trench – strykearrangement på «Didn't I»

## Referanser